da en da da da da sv da da en de da da da da da da da da da da da da da da da da da da da zh da da da da da da da da da da da da da da da sv en en nl en da da da da da da da da da da da da da
Månedens Virksomhed – HF Butikken - Stevns Erhvervsråd
dec 11, 2018 | Erhvervsnyt Stevns, Månedens virksomhed
Siden 1985 har Jørgen Larsen stået bag HF Butikken, som startede som foderstofforretning, men som i dag sælger alt fra biavlerudstyr til havekrukker. Butikken er i dag et synligt lokalt samlingspunkt med en loyal kundekreds, som sætter pris på personalets gode service og faglige rådgivning.
Så snart du træder ind i HF Butikken i Hårlev, bliver du mødt af en behagelig duft af dyrefoder og et venligt hej fra personalet.
– Det skal være hyggeligt at komme her, og det gør ikke noget, at folk taber lidt halm på gulvet, fortæller Jørgen Larsen, som står bag butikken.
Han grundlagde foderstofforretningen i 1985 under navnet Himlingøje Foderstofforretning.
– Jeg startede, fordi vi skulle ha’ et barn, og vi havde ikke nogen penge. Så tænkte jeg, at så må jeg jo blive selvstændig, fortæller Jørgen med et smil.
At det lige blev handel med foderstof, som Jørgen gik ind i, stod ikke skrevet i kortene. Han arbejdede på daværende tidspunkt på lageret hos BP Gas, men begyndte at sælge grovvarer, som han overtog efter en lukket købmandsforretning i Hårlev.
– De første tre år kørte jeg butikken ved siden af mit almindelige arbejde, så jeg arbejdede fra kl. 6 om morgenen til kl. 10 om aftenen de første 3-4 år.
Virksomheden holdt i første omgang til i familiens ejendom i Himlingøje, hvor hans søster drev den lokale købmandsbutik. Da butikken lukkede og ejendommen blev solgt, rykkede Jørgen butikken til Håndværkervej i Hårlev og siden til Industrivej, hvor butikken holder til i dag. Den nye adresse gav samtidig plads til, at Jørgens bror Claus, som også var involveret i virksomheden, kunne starte som selvstændig med forretningen CL Teknik i lokalerne ved siden af.
Selvom det har været hårdt arbejde at opbygge butikken, kunne Jørgen ikke forestille sig at have et andet arbejde i dag, for butikken er blevet lidt af et hjertebarn.
– Det er det her med, at man selv bestemmer. Jeg synes jo, det er sjovt at være her, og i dag kunne jeg ikke forestille mig at møde et eller andet sted kl. 7 og gå hjem kl. 16. Man har levet sig ind i det, og nu har jeg jo også haft det siden ’85.
Fra træpiller til biudstyr
Fuglehuse, træpiller, hundefoder, kaniner og gummistøvler. I HF Butikken finder kunderne et stort sortiment af varer, som er blevet udvidet mange gange hen over årene med dyrehandel, vognmandsforretning og senest som forhandler af bi-udstyr.
– Det udvikler sig rigtig meget hele tiden. F.eks. sælger jeg rigtig mange sko og støvler, og så har vi fundet ud af, at vi kan sælge tøj til mændene, når vi snakker jakker og skjorter og strømper. Det mangler jo herude, fortæller Jørgen.
En fast del af sortimentet er foder og gas. For nogle år siden tog Jørgen lastbilkørekort for at kunne køre med gas, og i dag skaber vognmandsforretningen en stabil indtægt til forretningen – lastbilen står sjældent stille.
Kunderne i HF Butikken er lige så forskellige som det store sortiment i butikken. I forårsmånederne fylder havefolket indkøbskurvene med blomsterfrø, krukker og agurkeplanter. Om vinteren er det brænde, briketter og træpiller. Kunderne kommer fra hele Stevns, Præstø og Haslev og tæller både institutioner og private.
HF Butikken udvider løbende sortimentet – senest med udstyr til biavlere.
Som en mindre uafhængig foderstofforretning er den største udfordring for HF Butikken konkurrencen fra de større kæder som ofte har gode aftaler med leverandørerne og et markant større budget til markedsføring. Derfor er Jørgen meget bevidst om, at HF Butikken skal kunne tilbyde noget andet.
– Det er ikke altid, at vi kan være med prismæssigt, men vi kan i hvert fald sørge for, at folk føler sig tilpas, når de kommer herind. De store kædebutikker kan jo gøre noget helt andet end vi kan, og det må vi bare acceptere, fortæller Jørgen.
Mange af kunderne i HF Butikken er loyale gengangere, der sætter pris på den gode service: Her giver personalet gerne en hånd med køre de tunge sække hen til din bil.
I tak med, at sortimentet har udviklet sig, har Jørgen udviklet sine kompetencer med adskillige kurser inden for dyrepleje og senest inden for biavl. Han lægger samtidig stor vægt på, at de syv medarbejdere, som i dag arbejder i butikken, har den rette faglige baggrund til at vejlede kunderne inden for dyrefoder og -pleje.
At HF Butikken skal være et rart sted at være er en gennemgående rød tråd for Jørgen Larsens måde at drive forretning på.
– Det handler om at behandle hinanden ordentligt, om du er kunde eller leverandør eller ansat. Vi skal behandle hinanden ordentligt. Det er er rettesnoren. Det er ikke altid, at man kan blive enige med leverandørerne, men derfor kan man godt behandle hinanden ordentligt, fortæller Jørgen.
Meget tyder på, at medarbejderne er glade for at være i HF Butikken. Flere af dem har været her i op til ti år og en pendler sågar fra Bornholm for at møde på arbejde i butikken.
I HF-butikken er den gode service i højsaddet og personalet er faguddannet for at kunne give kunderne den bedst mulige rådgivning.
HF Butikken er med Jørgen i spidsen et synligt samlingspunkt i Hårlev. I butikken holder man ikke udsalg, men sørøverdage, hvor de handlende kan gøre et godt kup i den sørøverpyntede butik med aktiviteter for store og små. Hf Butikken er også kendt for deres mange faglige arrangementer, hvor man kan blive klogere på alt fra hønseavl til pelspleje. Jørgen er selv en aktiv ildsjæl med et hjerte som banker for den lokale udvikling.  Han sad i mange år i bestyrelsen for Hårlev Borger og Erhvervsforening og er nu aktiv i kommunalbestyrelsen.
Som lokal ildsjæl og forretningsmand ligger det Jørgen meget på sinde at bevare de lokale virksomheder, og han har i den forbindelse en opfordring til de lokale handlende:
– Jeg tror, at hvis folk vil bibeholde deres små erhvervsdrivende på Stevns, så skal de støtte dem og droppe alle de kædebutikker, for hvis kædebutikkerne finder ud af, at de ikke tjener penge et eller andet sted, så lukker de, og så er de fuldstændig ligeglade med, hvor mange af de små butikker, de har lukket i et område inden da. Hvis ikke du støtter de små erhvervsdrivende på Stevns, så ender man med at skulle til Køge og Næstved. Det er den stevnske befolkning, der bestemmer, hvad det er de vil, lyder opfordringen til slut.
Læs mere om HF Butikken på https://hfbutikken.dk/ og følg med på https://www.facebook.com/hffoder/